বঙ্কিম সেতুর উপরে দুর্ঘটনার কবলে স্কুলবাস। বৃহস্পতিবার দুপুরে অন্য একটি বাসের সঙ্গে মুখোমুখি সঙ্ঘর্ষ হলেও অল্পের জন্য রক্ষা পেল স্কুলবাসটির জনা ত্রিশ পড়ুয়া। তবে ওই ঘটনায় এক অজ্ঞাতপরিচয় বৃদ্ধের মৃত্যু হয়ে বলে পুলিশ সূত্রের খবর। মৃত ব্যক্তি ভবঘুরে বলেই পুলিশের প্রাথমিক অনুমান।
পুলিশ জানিয়েছে, এদিন দুপুর আড়াইটে নাগাদ ওই দুর্ঘটনা ঘটে। বঙ্কিম সেতু এবং জি আর রোডের সংযোগস্থল থেকে স্কুলবাসটি হাওড়ার দিকে যাচ্ছিল। ওই বাসে ছিল পঞ্চম শ্রেণির জনা ত্রিশ পড়ুয়া। সেই সময়েই উল্টোদিক থেকে ঘাসবাগান-মুকুন্দপুরগামী অন্য একটি বাস নিয়ন্ত্রণ হারিয়ে সজোরে স্কুলবাসটিকে মুখোমুখি ধাক্কা মারে। ধাক্কার চোটে রাস্তার পাশের রেলিংয়ের একাংশ ভেঙে যায়। দুর্ঘটনার জেরে দু’জন পড়ুয়া আহত হয়েছে। তাদের নাম রণিত অগ্রবাল ও অঞ্জলি সিংহ। আহত হয়েছেন অঞ্জলির বাবা রণবীর সিংহও।
তবে শুধু ওই দু’টি বাসই নয়, ওই দুর্ঘটনার জেরে আশপাশের কয়েকটি যানবাহনও ক্ষতিগ্রস্ত হয়। স্কুলবাসটির পিছনেই ছিল একটি ট্যাক্সি ও একটি প্রাইভেট গাড়ি। সে দু’টিও পরপর ওই স্কুলবাসে গিয়ে ধাক্কা মারে। মুকুন্দপুরগামী বাসটির পিছনে একটি অটো ছিল। ধাক্কার অভিঘাতে সেটিও উল্টে যায়। তবে কোনওক্ষেত্রেই চালক ও আরোহীদের চোট গুরুতর নয় বলে পুলিশ জানিয়েছে। এদিনের এই দুর্ঘটনার ফলে দীর্ঘক্ষণ যানজট চলে বঙ্কিম সেতুর উপরে।